Twee verdagtes tydens skietgeveg doodgeskietArgieffoto (StevePB, Pixabay) Twee verdagtes en ŉ omstander is Woensdagaand in ŉ skietgeveg met die polisie in die KwaMdakane-gebied naby Dannhauser in KwaZulu-Natal doodgeskiet. Die polisie het in ŉ verklaring gesê beamptes het omstreeks 21:30 gereageer op berigte dat ŉ kitsbank by ŉ winkelsentrum in Madadeni opgeblaas is. Daar het ŉ skietgeveg tussen die polisie en die verdagtes ontstaan, waarna die verdagtes daarin kon slaag om te vlug. Polisiebeamptes het die verdagtes agternagesit terwyl hulle versterking van naburige polisiestasies en ander eenhede ontbied het. Toe beamptes probeer het om die verdagtes se wegkomvoertuig op Utrechtweg voor te keer, het die verdagtes weer op die polisie losgebrand. Daarna het hulle in die KwaMdakane-nedersetting ingejaag. “Soos beamptes die nedersetting genader het, het die skote geklap. Die polisie het teruggeskiet en tydens die skietgeveg is twee verdagtes doodgeskiet,” lui die verklaring. Drie omstanders is ook tydens die skietgeveg gewond en een van hulle het later in die hospitaal gesterf. “Drie vuurwapens, ŉ R5-geweer, ŉ AK47 en ŉ pistool is op die toneel gevind. Sake van gewapende roof, moord, poging tot moord en besit van ŉ ongelisensieerde vuurwapen en ammunisie word ondersoek.” Volgens die verklaring word daar steeds gesoek na die ander verdagtes wat daarin kon slaag om tydens die skietery te ontsnap.